CELEX: 
Language: et
Date: 2019-07-29 00:00:00
Title: KOMISJONI RAKENDUSOTSUS (EL) …/…, millega tunnistatakse Mehhiko õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega

KOMISJONI RAKENDUSOTSUS (EL) …/…,
            
            
               29.7.2019,
            
            
               millega tunnistatakse Mehhiko õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu määrust (EÜ) nr 1060/2009 reitinguagentuuride kohta,
                  1
                eriti selle artikli 5 lõiget 6,
            
            
               ning arvestades järgmist:
            
            
               (1)Määruse (EÜ) nr 1060/2009 artikli 5 lõikega 6 on komisjonile antud õigus võtta vastu samaväärsust kinnitav otsus, kui kolmanda riigi õigus- ja järelevalveraamistikuga on tagatud, et kõnealuses kolmandas riigis tegevusloa saanud või registreeritud reitinguagentuurid täidavad kõnealusest määrusest tulenevaid õiguslikult siduvaid nõudeid ning mille suhtes kohaldatakse kõnealuses kolmandas riigis tulemuslikku järelevalvet ja täitemeetmeid.
            
            
               (2)Käesoleva samaväärsust kinnitava otsuse eesmärk on võimaldada Mehhiko reitinguagentuuridel, kui nad ei ole ühe või mitme liikmesriigi finantsturgude stabiilsuse või usaldusväärsuse seisukohast süsteemselt olulised, taotleda Euroopa Väärtpaberiturujärelevalvelt (edaspidi „ESMA“) sertifitseerimist. Käesolev samaväärsust kinnitav otsus annab ESMA-le võimaluse hinnata neid reitinguagentuure igal üksikjuhul eraldi ja teha erand mõnest Euroopa Liidus tegutsevate reitinguagentuuride suhtes kohaldatavast organisatsioonilisest nõudest, sealhulgas Euroopa Liidus füüsilise kohaloleku nõudest.
            
            
               (3)Selleks et kolmanda riigi õigus- ja järelevalveraamistikku saaks lugeda samaväärseks, peavad olema täidetud vähemalt määruse (EÜ) nr 1060/2009 artikli 5 lõikes 6 sätestatud kolm tingimust.
            
            
               (4)Komisjon võttis 28. aprillil 2014 vastu rakendusotsuse 2014/247/EL
                  2
               , milles tõdeti, et need kolm tingimust on täidetud, ja loeti Mehhiko reitinguagentuuride õigus- ja järelevalveraamistik samaväärseks sel ajal kehtinud määruse (EÜ) nr 1060/2009 nõuetega.
            
            
               (5)Määruse (EÜ) nr 1060/2009 artikli 5 lõikes 6 sätestatud esimese tingimuse kohaselt peab kolmanda riigi reitinguagentuuridel olema tegevusluba või nad peavad olema registreeritud ning nende suhtes nende suhtes tuleb kohaldada pidevat tulemuslikku järelevalvet ja täitemeetmeid. Mehhiko raamistikus nõutakse, et reitinguagentuuril tuleb tegevuseks ja krediidireitinguteenuste pakkumiseks saada luba Mehhiko pangandus- ja väärtpaberikomisjonilt („Comisión Nacional Bancaria y de Valores“, CNBV), kelle järelevalvele ta seejärel allub. CNBV-l on õigus uurida mis tahes tegevust või küsimusi, mis võivad endast kujutada õiguse normide rikkumist. CNBV-l on õigus nõuda mis tahes liiki teavet ja dokumente, teostada kohapealseid inspekteerimisi ja kutsuda talle aru andma mis tahes isikut, kes võiks uurimisele kaasa aidata. Reitinguagentuuride tegevuse saab lõpetada või ajutiselt peatada ning nende tegevusloa saab tühistada. CNBV-l on õigus määrata haldustrahve. CNBV on rakendanud registreeritud reitinguagentuuride nõuetele vastavuse iga-aastaseid kontrolle ja määranud vajaduse korral karistusi. CNBV ja ESMA vahel sõlmitud koostöölepinguga on ette nähtud teabe vahetamine piiriüleste reitinguagentuuride suhtes võetud täitmise tagamise ja järelevalvemeetmete asjus.
            
            
               (6)Määruse (EÜ) nr 1060/2009 artikli 5 lõikes 6 sätestatud teise tingimuse kohaselt peavad kolmanda riigi reitinguagentuuride suhtes kehtima õiguslikult siduvad normid, mis on samaväärsed määruse (EÜ) nr 1060/2009 artiklites 6–12 ja kõnealuse määruse I lisas sätestatutega. Mehhiko õigus- ja järelevalveraamistikus nõutakse üldjuhtimise osas, et reitinguagentuuril peab olema direktorite nõukogu, mis koosneb maksimaalselt 21 liikmest, kellest vähemalt 25 % vastavad sõltumatuse nõuetele. Sõltumatute direktorite ülesannete hulka kuulub muu hulgas krediidireitingu andmise tegevuspõhimõtete ja meetodite väljatöötamise, sisekontrollisüsteemi tõhususe tagamise ning vastavuskontrolli ja juhtimisprotsesside jälgimise eest. Huvide konfliktid tuleb kindlaks teha ja kõrvaldada, ning kui see on asjakohane, siis tuleb vastavuskontrolli spetsialisti teavitada krediidireitinguid mõjutada võivast mis tahes võimalikust huvide konfliktist. Kui reitinguagentuur teeb kindlaks tema krediidireitinguid mõjutada võiva huvide konflikti, peab ta loobuma teenuste osutamisest. Mehhiko õigus- ja järelevalveraamistik sisaldab ulatuslikke arvestuse pidamisele ja konfidentsiaalsusele esitatavaid organisatsioonilisi nõudeid ning sellega on nähtud ette, et reitinguagentuurid jäävad täielikult vastutavaks mis tahes edasi antud tegevuse eest. CNBV järelevalve alla kuuluvad ka üksused, kellele reitinguagentuur on teenuste osutamise edasi andnud. Reitinguagentuuridelt nõutakse, et nad looksid krediidireitingute andmise meetodite ja mudelite läbivaatamiseks ametliku läbivaatamise funktsiooni ning Mehhiko raamistikus on ette nähtud mitmesugused avalikustamisnõuded seoses krediidireitingute ja krediidireitingualase tegevusega. Seetõttu loetakse Mehhiko õigus- ja järelevalveraamistik samaväärseks määrusega (EÜ) No 1060/2009 huvide konfliktide juhtimise, organisatsiooniliste nõuete, reitingute ja reitingumeetodite kvaliteedi ning krediidireitingualase tegevuse üldise ja perioodilise avalikustamise osas. Seega pakub Mehhiko raamistik reitinguagentuuride terviklikkuse, läbipaistvuse ja hea valitsemistava ning krediidireitingualase tegevuse usaldusväärsuse osas samaväärset kaitset.
            
            
               (7)Määruse (EÜ) nr 1060/2009 artikli 5 lõikes 6 sätestatud kolmanda tingimuse kohaselt peab kolmanda riigi reguleeriv kord ennetama kolmanda riigi järelevalveasutuste ja muude ametiasutuste sekkumist krediidireitingute sisusse ja meetoditesse. Mehhiko põhiseadusega on ette nähtud, et ametiasutused võivad sekkuda vaid juhul, kui kohaldatava õiguse kohaselt on neil selleks sõnaselge pädevus või õigus. Puuduvad õigussätted, mis annaksid CNBV-le või muule ametiasutusele õiguse mõjutada krediidireitingute sisu või meetodeid.
            
            
               (8)Mehhiko õigus- ja järelevalveraamistikuga on endiselt täidetud algselt määruse (EÜ) nr 1060/2009 artikli 5 lõikes 6 sätestatud kolm tingimust. Ent Euroopa Parlamendi ja nõukogu määrusega (EL) nr 462/2013
                  3
                kehtestati liidus registreeritud reitinguagentuuridele täiendavad nõuded, millega muudeti nende reitinguagentuuride õigus- ja järelevalvekord rangemaks. Muu hulgas sisaldavad täiendavad nõuded reitinguagentuuridele kehtestatud õiguslikult siduvaid norme reitinguväljavaadete, huvide konfliktide juhtimise, konfidentsiaalsusnõuete, reitingumeetodite kvaliteedi ning krediidireitingute esitamise ja avalikustamise kohta.
            
            
               (9)Määruse (EL) nr 462/2013 artikli 2 teise lõigu punkti 1 alapunkti b kohaselt kohaldatakse kolmanda riigi õigus- ja järelevalveraamistiku samaväärsuse hindamisel täiendavaid nõudeid alates 1. juunist 2018.
            
            
               (10)Seda silmas pidades küsis komisjon 13. juulil 2017 nõu ESMA-lt selle kohta, kas muu hulgas Mehhiko õigus- ja järelevalveraamistik on samaväärne määrusega (EL) nr 462/2013 kehtestatud täiendavate nõuetega, ja hinnangut selle kohta, kas võimalikud erinevused on olulised.
            
            
               (11)ESMA osutas 17. novembril 2017 avaldatud tehnilises nõuandes, et Mehhiko reitinguagentuuride õigus- ja järelevalveraamistiku sätetest piisab määrusega (EL) nr 462/2013 kehtestatud täiendavate nõuete täitmiseks.
            
         
         
            
               (12)Määrusega (EL) nr 462/2013 on artikli 3 lõike 1 punkti w lisatud reitinguväljavaate määratlus ja nüüd on määruse (EÜ) nr 1060/2009 teatavaid krediidireitingute suhtes kohaldatavaid nõudeid laiendatud reitinguväljavaadetele. Mehhiko õigus- ja järelevalveraamistikus ei ole reitinguväljavaateid sõnaselgelt krediidireitingutest eristatud, kuid kui reitinguagentuur koostab reitinguväljavaated, eeldab CNBV, et reitinguagentuur järgib samu läbipaistvuse, sõltumatuse ja avalikustamise nõudeid nagu krediidireitingute puhulgi. Lisaks jälgitakse CNBV järelevalve raames, kas reitinguväljavaated on nendega seotud krediidireitinguid arvestades asjakohased.
            
            
               (13)Selleks et parandada reitinguagentuuride tajutud sõltumatust reitingu saanud üksustest, laiendatakse määrusega (EL) nr 462/2013 määruse (EÜ) nr 1060/2009 artikli 6 lõike 4, artiklite 6a ja 6b sätteid huvide konflikti kohta nendele huvide konfliktidele, mille põhjustavad aktsionärid või osanikud, kes omavad reitinguagentuuris märkimisväärset positsiooni. Mehhiko õigus- ja järelevalveraamistik sisaldab aktsionäride ja juhatuse liikmete üldist keeldu reitingu saanud üksuses otsest või kaudset osalust omada. Lisaks ei saa reitinguagentuurid pakkuda teenuseid klientidele, kellele kuulub rohkem kui 5 % nende kapitalist.
            
            
               (14)Määrusega (EL) nr 462/2013 on kehtestatud uued sätted, millega tagatakse, et konfidentsiaalset teavet kasutatakse ainult krediidireitingualaseks tegevuseks ning seda kaitstakse pettuse, varguse või väärkasutamise eest. Sel eesmärgil on määruse (EÜ) nr 1060/2009 artikli 10 lõikes 2a nõutud, et kuni krediidireitingute, reitinguväljavaadete ja nendega seotud teabe avalikustamiseni, käsitaksid reitinguagentuurid neid siseteabena. Mehhiko õigus- ja järelevalveraamistikus on kehtestatud üksikasjalikud nõuded selle kohta, mida reitinguagentuurid peavad tegema, et kaitsta emitentidega seotud konfidentsiaalset teavet. Seega on olemas usaldusväärne raamistik, mis kaitseb konfidentsiaalse teabe väärkasutamise eest.
            
            
               (15)Määrusega (EL) nr 462/2013 on soovitud parandada reitingumeetodite läbipaistvust ja kvaliteeti. Sellega on määruse (EÜ) nr 1060/2009 I lisa D jao I alajao punktis 3 pandud reitinguagentuuridele kohustus anda reitingu saanud üksusele enne krediidireitingu või reitinguväljavaate avaldamist võimalus juhtida reitinguagentuuri tähelepanu võimalikele faktilistele vigadele. Mehhiko õigus- ja järelevalveraamistikus nõutakse, et reitinguagentuur teavitaks reitingu saanud üksust krediidireitingust enne selle avaldamist. See võimaldab reitinguagentuuril ja reitingu saanud üksusel omavahel kokku leppida, kas reitinguagentuur peab klienti eelnevalt teavitama, ning kui peab, siis ka enne avaldamist märkuste esitamiseks ette nähtud ajavahemikus.
            
            
               (16)Määrusega (EL) nr 462/2013 on kehtestatud määruse (EÜ) nr 1060/2009 artikli 8 lõikes 5a, lõike 6 punktides aa ja ab ning lõikes 7 kaitsemeetmed, millega tagatakse, et reitingumeetodite muutmine ei muuda neid vähem rangeks. Mehhiko õigus- ja järelevalveraamistikus nõutakse, et reitinguagentuurid avalikustaksid eelnevalt oma veebisaidil meetodid ja menetlused, mida kasutatakse krediidikvaliteediga seotud uurimistöös, analüüsis, arvamuses, hindamises ja kaalutlustes, ning avalikustaksid meetodites tehtavad olulised muudatused, et jaeinvestorid saaksid nendega tutvuda. Samamoodi on reitinguagentuurid kohustatud oma meetodeid ja mudelid läbi vaatama, kuigi puudub sõnaselge nõue konsulteerida enne meetodite muutmist turuosalistega ja kõrvaldada meetodites tuvastatud vead. Juhul kui reitinguagentuur muudab reitingumeetodeid oluliselt, peab ta CNBV-le reitingumeetodites tehtud muudatustest teada andma ja neist avalikkust teavitama, kuid muudatuste põhjusi ei tule avaldada. Kui reitinguagentuuride reitingumudeleid ja -meetodeid muudetakse, tuleb reitinguagentuuril läbi vaadata kõik varem antud reitingud.
            
            
               (17)Määrusega (EL) nr 462/2013 on karmistatud krediidireitingute esitamise ja avalikustamise nõudeid. Määruse (EÜ) nr 1060/2009 artikli 8 lõike 2 ja I lisa D jao I alajao punkti 2a kohaselt peab reitinguagentuur reitingumeetodite, mudelite ja põhiliste hindamiseelduste avalikustamisel nendega koos esitama selged ja kergesti mõistetavad juhised, milles selgitatakse eeldusi, parameetreid, piiranguid ja võimalikku ebaselgust, mis on seotud krediidireitingu andmisel kasutatud mudelite ja reitingumeetoditega. Mehhiko õigus- ja järelevalveraamistikus nõutakse, et reitinguagentuur juhiks krediidireitingus tähelepanu sellele, et krediidireiting on reitinguagentuuri arvamus ja sisaldab kaitsemeetmeid, millega tagada, et krediidireitingutes esitatakse ainult krediidireitingu jaoks asjakohaseid andmeid. Samuti sisaldab see nõudeid, millega tagatakse, et reitinguagentuurid esitavad krediidireitingute kasutajatele reitingute mõistmiseks piisavad juhised.
            
            
               (18)Selleks et tugevdada konkurentsi ja piirata reitinguagentuuride sektoris huvide konflikti tekkimise võimalusi, on määrusega (EL) nr 462/2013 kehtestatud määruse (EÜ) nr 1060/2009 I lisa E jao II alajaos nõue, et krediidireitingute ja kõrvalteenuste eest reitinguagentuuride võetavad tasud ei oleks diskrimineerivad ja põhineksid tegelikel kuludel. Selles on reitinguagentuuridelt nõutud teatud finantsteabe avalikustamist. Mehhiko õigus- ja järelevalveraamistikus nõutakse, et reitinguagentuur esitaks CNBV-le andmed üksikklientidelt nõutud tasude kohta, tuues välja igalt kliendilt saadud tulu ja nimetades eelneval aastal igale kliendile osutatud teenused. Reitinguagentuurid peavad avalikustama, kas nad on saanud samalt reitingu saanud üksuselt tasusid muude kui reitinguteenuste eest ja nende osakaalu reitinguteenuste eest saadud tasudest. Lisaks on CNBV-le kehtestatud üldnõue tagada reitinguagentuuride kõigi klientide õiglane kohtlemine.
            
            
               (19)Komisjon lähtub kolmanda riigi reguleeriva korra hindamisel proportsionaalsuse põhimõttest ja riskipõhisest lähenemisviisist. Uuritud tegurite põhjal vastab Mehhiko reitinguagentuuride õigus- ja järelevalveraamistik määruse (EÜ) nr 1060/2009 artikli 5 lõike 6 teises lõigus sätestatud tingimustele ning see tuleks jätkuvalt lugeda samaväärseks kõnealuse määrusega kehtestatud õigus- ja järelevalveraamistikuga.
            
            
               (20)Õiguskindluse huvides tuleks vastu võtta uus rakendusotsus ja seetõttu tuleks rakendusotsus 2014/247/EL kehtetuks tunnistada.
            
            
               (21)Komisjon peaks ESMA toetusel jätkuvalt regulaarselt hindama Mehhiko reitinguagentuuride õigus- ja järelevalvekorra muutuseid, turusuundumusi ning järelevalvealase koostöö tulemuslikkust Mehhikos järelevalve ja täitemeetmete kohaldamisel, et tagada nõuetele vastavus ka edaspidi.
            
            
               (22)Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Määruse (EÜ) nr 1060/2009 artikli 5 kohaldamisel loetakse Mehhiko reitinguagentuuride õigus- ja järelevalveraamistik samaväärseks määruse (EÜ) nr 1060/2009 nõuetega.
            
            
               Artikkel 2
            
            
               Rakendusotsus 2014/247/EL tunnistatakse kehtetuks.
            
            
               Artikkel 3
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               Brüssel, 29.7.2019
            
            
               
                     Komisjoni nimel
               
            
         
         
            
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 302, 17.11.2009, lk 1.
               
               
                  
                     (2)
                  
                        Komisjoni 28. aprilli 2014. aasta rakendusotsus 2014/247/EL, millega tunnistatakse Mehhiko õigus- ja järelevalveraamistik samaväärseks Euroopa Parlamendi ja nõukogu määruse (EÜ) nr 1060/2009 (reitinguagentuuride kohta) nõuetega (ELT L 132, 3.5.2014, lk 71).
               
               
                  
                     (3)
                  
                        Euroopa Parlamendi ja nõukogu 21. mai 2013. aasta määrus (EL) nr 462/2013, millega muudetakse määrust (EÜ) nr 1060/2009 reitinguagentuuride kohta (ELT L 146, 31.5.2013, lk 1).